SKRIFTLIG FORESPØRGSEL E-0942/02

af Nelly Maes (Verts/ALE) til Kommissionen

(9. april 2002)

Om: Den hydrologiske situation i det nordvestlige Slovakiet

I den nordvestlige del af Slovakiet findes der en enestående ferskvandsforekomst i undergrunden, idet der fra de tilgrænsende bjergområder (bl.a. Tatra-bjergene) strømmer en del regnvand til regionen, hvor det siver ned i jorden. Her ligger Centraleuropas største ferskvandsforekomst, som forsyner tre distrikter og 10 % af hele landet med drikkevand (en pumpekapacitet på hele 16 000 liter i sekundet!).

Kan Kommissionen give oplysninger om, hvorvidt denne sårbare region er tilstrækkelig beskyttet mod nedsivende spildevand (i mangel af vandrensningsanlæg og/eller kloakering)? Har Kommissionen kendskab til slovakiske eller europæiske projekter og/eller projektforslag, som har til formål at sikre bedre beskyttelse af denne sårbare region? Kan Kommissionen i bekræftende fald give oplysninger om disse projekter og/eller forslag samt opfølgningen heraf? Finder Kommissionen, at denne region er tilstrækkelig rustet til at beskytte vandforekomsten i undergrunden?

Vil Kommissionen i benægtende fald tage denne righoldige vandforekomst i Slovakiets undergrund op til mere uddybende undersøgelse?

Svar afgivet på Kommissionens vegne af Günter Verheugen

(21. maj 2002)

Den Slovakiske Republik er allerede i gang med at anlægge og opgradere systemerne for indsamling og behandling af spildevand i overensstemmelse med kravene i den eksisterende slovakiske lovgivning og i overensstemmelse med en godkendt gennemførelsesplan. I henhold til vandloven, som blev vedtaget for nylig, skal enhver, der fører spildevand ud i jord eller overfladevand, sikre sig, at kvaliteten af det modtagende vand (recipientvandet) ikke forringes som følge heraf. Desuden skal spildevand behandles på passende måde, før det udledes i recipientvandet. Biologisk behandling betragtes som en passende behandling. Desuden anvendes der allerede en kombineret fremgangsmåde for fastsættelse af miljømæssige kvalitetsstandarder, som det kræves i vandrammedirektivet, Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger(1).

Målsætningerne i ovennævnte gennemførelsesplan vil være at koncentrere indsatsen og ressourcerne om at opfylde de specifikke krav i Rådets direktiv 91/271/EØF om rensning af byspildevand.(2) Hele landet er nu blevet udpeget som et følsomt område, så alle anlæg til behandling af spildevand, der betjener befolkningsgrupper på mere end 10 000, opføres med tertiær behandling til at fjerne næringsstoffer. Ifølge gennemførelsesplanen vil 83,07 % af spildevandet ved udgangen af 2004 være behandlet i overensstemmelse med direktivet, ved udgangen af 2008 vil det allerede dreje sig om 90,63 % og ved udgangen af 2012 om 97,18 %. Man regner, at direktivets bestemmelser vil være overholdt fuldt ud i december 2015 som forudset i den overgangsforanstaltning, der er indrømmet i forbindelse med forhandlingerne om kapitel 22 miljø.

Gennemførelsesplanen omfatter også en finansieringsplan for de samlede gennemførelsesomkostninger (anslået til 287 mio. EUR for behandlingsanlæg, 603 mio. EUR til indsamlingssystemer og 30,6 mio. EUR til agrofødevaresektoren). Finansieringen af kommunale behandlingsanlæg kommer hovedsagelig fra de nationale og kommunale budgetter.

Med hensyn til nitratforureningen fra landbruget (Rådets direktiv 91/676/EØF af 12. december 1991(3)) har det slovakiske miljøministerium gennemført en undersøgelse beskyttelse af vandkilder mod forurening med nitrater fra landbrugskilder (VUPOP, 2000), som indeholdt en vurdering af de områder, der evt. vil kunne udpeges som sårbare områder.

Den aftalte gennemførelsesplan forudser, at der vedtages en kodeks for god praksis inden for landbruget inden udgangen af 2002, og direktivet vil være gennemført i fuldt omfang med vedtagelsen af vandloven for nylig. Loven definerer, hvilke krav der stilles til udpegelse af sårbare zoner, som vil blive nærmere fastlagt ved udgangen af 2002. Handlingsprogrammet vil blive fastlagt inden tiltrædelsen.

Der er opstillet og opstilles stadig adskillige programmer for vandkvalitet i Slovakiet med bistand fra PHARE;

- det drejer bl.a. sig om følgende:

- Program SR 9810.02: Harmonisering af sektorpolitikken og institutionel styrkelse med hensyn til vandforvaltning og -beskyttelse

- SK 0007.01: Styrkelse af det slovakiske miljøinspektorat, herunder gennemførelse af direktivet om kvaliteten af drikkevand

- Partnerskabsprojekt SR 99/IB/EN/01 støtter tilnærmelse inden for områder som genetisk modificerede organismer (GMO), fællesskabsordningen for miljøstyring og miljørevision (EMAS), vandforvaltning og drikkevand

- Projekt for beskyttelse af vandressourcer mod forurening af nitrater fra landbrugskilder direktiv 91/676/EF via det regionale miljøhandlingsprogram (REAP)

- Projekt for gennemførelse af Rådets direktiv 98/83/EF af 3. november 1998 om kvaliteten af drikkevand(4) via det regionale miljøhandlingsprogram (REAP).

- Investeringsprojekter inden for rammerne af grænsesamarbejdet til forbedring af behandlingen af kloakvand:

- 1998 Grænsesamarbejde, SK/AT, projekt: Vand- og affaldsforvaltning

- 1999 Spildevandsafledning, spildevandsbehandlingsanlæg og drikkevandsnet i Kuty (SK)

- 1999 Grænsesamarbejde, SK/CZ, projekt: Modernisering af spildevandsbehandlingsanlæg i Lucenec (SK)

- 2000 Grænsesamarbejde, SK/HU, projekt: Fælles løsning på indsamling og behandling af spildevand i det slovakisk-ungarske område Tokaj

- 2000 Grænsesamarbejde, SK/AT, projekt: Færdiggørelse af anlæg til spildevandsbehandling i kommunerne Gbely, Holic, Kopcany og Petrova Ves

- 2001 Grænsesamarbejde SR0113.02 System for bortledning af spildevand i landsbyerne i Morava-flodbækkenet

- 2001 Grænsesamarbejde SR0101.02 Rent vand Flodbækkenet Poprad og Dunajec

- Af særlig relevans for det nordvestlige Slovakiet er:

- 1999 Grænsesamarbejde, SK/CZ, projekt: Kloaknet og anlæg til behandling af spildevand i Skalica (SK)

- 2000 Grænsesamarbejde, SK/PL, projekt: Fælles kloak- og spildevandsbehandling i kommunerne i flodbækkenet Polhoranka.

Midlerne til ovennævnte projekter beløber sig til mere 17 500 000 EUR.

Som led i det strukturpolitiske førtiltrædelsesinstrument (ISPA) er der bevilget midler til udvidelse og/eller modernisering af spildevandsbehandling i det sydvestlige Komarno, Nitra i den nordvestlige del af landet, Trencin, Martin og Dolny Turiec-regionen og i den centrale del af Tatra-regionen, Banska Bystrica og Zvolen. Den samlede ISPA-bevilling til disse projekter andrager 50 % af de støtteberettigede omkostninger, i alt 47,5 mio. EUR.

Som led i forhandlingerne tilrettelægges der en peer-review af de slovakiske myndigheders administrative kapacitet på miljøområdet, og denne vil finde sted i midten af juni 2002. Vandsektoren (drikkevand, nitrater og farlige stoffer) er et af de områder, der vil blive set nærmere på.

(1) EFT L 327 af 22.12.2000.

(2) EFT L 135 af 30.5.1991.

(3) EFT L 375 af 31.12.1991.

(4) EFT L 330 af 5.12.1998.